b'\n_START_ARTICLE_\nStone Temple Pilots\n_START_SECTION_\nCore (1992\xe2\x80\x931993)\n_START_PARAGRAPH_\nVuonna 1992 yhtye julkaisi ensimm\xc3\xa4isen albuminsa nimelt\xc3\xa4\xc3\xa4n Core. USA:n albumilistalla albumi oli parhaimmillaan kolmantena. Ensimm\xc3\xa4inen single oli nopeatempoinen ja aggressiivinen "Sex Type Thing", joka her\xc3\xa4tti jo kiinnostusta. Suurimmaksi hitiksi osoittautui "Plush", joka nousi USA:n singlelistan ykk\xc3\xb6seksi ja toi my\xc3\xb6hemmin yhtyeelle my\xc3\xb6s arvostetun Grammy-palkinnon. Tarttuvasta riffist\xc3\xa4\xc3\xa4n ja melodiastaan tunnettu kappale \xc3\xa4\xc3\xa4nitettiin my\xc3\xb6s akustisena versiona. My\xc3\xb6s singlet "Creep" ja "Wicked Garden" menestyiv\xc3\xa4t. Yhtye ei silti yleisesti ollut kriitikoiden mieleen. Noihin aikoihin USA:n koillisrannikolla Seattlessa syntyneen grunge-rockin suosio oli huipussaan, ja Stone Temple Pilotsia syytettiin joidenkin grunge-yhtyeen, etenkin Nirvanan ja Pearl Jamin tyylillisest\xc3\xa4 kopioimisesta.\n_START_SECTION_\nPurple (1994\xe2\x80\x931995)\n_START_PARAGRAPH_\nYhtye julkaisi vuonna 1994 toisen albuminsa Purplen, joka pysyi USA:n listaykk\xc3\xb6sen\xc3\xa4 useita viikkoja. Albumin kappaleet "Interstate Love Song", "Big Empty" ja "Vasoline" olivat suurimmat hitit. "Interstate Love Song" vietti tuolloin enn\xc3\xa4tykselliset 15 viikkoa USA:n singlelistan k\xc3\xa4rjess\xc3\xa4. Musiikillisesti yhtye ammensi vaikutteita niin 70-luvun southern rockista kuin punkista, kuten on kuultavissa kappaleessa "Unglued". Albumilla julkaistiin yhtyeen ensimm\xc3\xa4inen kokonaan akustinen kappale, "Pretty Penny". Loppuraidalla "Kitchenware & Candybars" kuultiin mahtipontista jousisoittoa ja "Lounge Fly" oli l\xc3\xa4hell\xc3\xa4 psykedeelist\xc3\xa4 rockia. Kaiken kaikkiaan ensilevyn suoraviivaisuus ja r\xc3\xa4v\xc3\xa4kkyys oli vaihtunut v\xc3\xa4rikk\xc3\xa4\xc3\xa4mp\xc3\xa4\xc3\xa4n, kitarasoolopainotteisempaan soittoon ja Scott Weilandin sanoitukset olivat yh\xc3\xa4 henkil\xc3\xb6kohtaisempia. Ensilevyn j\xc3\xa4lkeisiin esiintymisiin  verrattuna yhtye konsertoi huomattavasti v\xc3\xa4hemm\xc3\xa4n, ja syyksi huhuttiin Weilandin kasvavaa huumeongelmaa._NEWLINE_Vuoden 1995 toukokuussa Scott Weiland pid\xc3\xa4tettiin ja h\xc3\xa4nen hallustaan l\xc3\xb6ydettiin kokaiinia ja heroiinia. Weiland sai vuoden ehdollisen tuomion.\n_START_SECTION_\nTiny Music... Songs From The Vatican Gift Shop (1996\xe2\x80\x931998)\n_START_PARAGRAPH_\nVuonna 1996 julkaistiin yhtyeen kolmas albumi Tiny Music... Songs From The Vatican Gift Shop. Levy oli kriitikoiden mieleen, mutta sit\xc3\xa4 myytiin v\xc3\xa4hemm\xc3\xa4n kuin yhtyeen edellisi\xc3\xa4 albumeita. Syyn\xc3\xa4 oli v\xc3\xa4h\xc3\xa4inen keikkailu ja tosiasia, ett\xc3\xa4 brittipop alkoi vied\xc3\xa4 tilaa grungelta valtavirrassa. Kolmas levy nauhoitettiin vuokratussa kartanossa perinteisen studion sijaan, mik\xc3\xa4 on havaittavissa my\xc3\xb6s levyll\xc3\xa4. Yhtye hy\xc3\xb6dynsi eri huoneiden akustiikkaa ja halusi muutenkin, ett\xc3\xa4 levy kuulostaisi "pienemm\xc3\xa4lt\xc3\xa4" \xe2\x80\x93 niin kuin jo albumin nimi paljastaa. Siin\xc3\xa4 miss\xc3\xa4 edellinen levy "Purple" kuulosti monipuolisemmalta kuin edelt\xc3\xa4j\xc3\xa4ns\xc3\xa4, oli "Tiny Music" t\xc3\xa4ynn\xc3\xa4 60- ja 70-luvun glam ja psychedelic rock -vaikutteita. Ensimm\xc3\xa4inen single, Rolling Stonesia mukaileva "Big Bang Baby" oli singlelistojen ykk\xc3\xb6sen\xc3\xa4, ja kappaleen korni musiikkivideo her\xc3\xa4tti huomiota. "Lady Picture Show" taas on verrattavissa The Beatlesin my\xc3\xb6h\xc3\xa4iseen tuotantoon. My\xc3\xb6s punkhenke\xc3\xa4 riitti kontrastiksi varsinkin kappaleissa "Tumble In The Rough" ja "Trippin\' On a Hole In a Paper Heart". Scott Weilandin huumeidenhuuruinen mielentila kuului my\xc3\xb6s laulussa._NEWLINE_Vuonna 1997 yhtyeen muut j\xc3\xa4senet kyll\xc3\xa4styiv\xc3\xa4t Weilandin jatkuvaan huumesekoiluun, ja h\xc3\xa4n saikin tilap\xc3\xa4isesti potkut. Uusi yhtye, "Talk Show", perustettiin, ja se julkaisi ainoaksi j\xc3\xa4\xc3\xa4neen nimikkoalbuminsa my\xc3\xb6hemmin samana vuonna. Levy ei menestynyt, ja my\xc3\xb6hemmin basisti Robert DeLeo my\xc3\xb6nsi, ett\xc3\xa4 jotain puuttui "ja se jokin oli Scott". Scott Weiland julkaisi alkuvuodesta 1998 ensimm\xc3\xa4isen sooloalbuminsa 12 Bar Blues. Vaikka nimi viittasi bluesiin, oli levyn \xc3\xa4\xc3\xa4nimaailma kaikkea muuta. Outoja instrumenttikokeiluja ja s\xc3\xa4mpl\xc3\xa4yst\xc3\xa4 t\xc3\xa4ynn\xc3\xa4 oleva levy ei ollut kaupallinen menestys, mutta Weilandia kiitettiin siit\xc3\xa4, ett\xc3\xa4 ainakin levy kuulosti omaper\xc3\xa4iselt\xc3\xa4. Kappaleista "Barbarella" oli pienoinen hitti. Weiland itse kuvaili levy\xc3\xa4 "narkoottiseksi seikkailuksi", joka aika ajoin kuuluikin raa\'assa laulamisessa._NEWLINE_Lopulta Stone Temple Pilots kuitenkin palasi yhteen.\n_START_SECTION_\nNo. 4 (1999\xe2\x80\x932000)\n_START_PARAGRAPH_\nVuonna 1999 julkaistiin yhtyeen nelj\xc3\xa4s albumi No. 4. Samana vuonna Scott Weiland joutui vuodeksi vankilaan rikottuaan ehdollisen tuomionsa ehtoja. Tuomiostaan h\xc3\xa4n istui kuitenkin vain viisi kuukautta. Sill\xc3\xa4 aikaa No. 4 julkaistiin. Levyn musiikki oli edelt\xc3\xa4j\xc3\xa4\xc3\xa4ns\xc3\xa4 suoraviivaisempaa ja jossain m\xc3\xa4\xc3\xa4rin palasi juurille. Singlet "Down" ja "Sour Girl" menestyiv\xc3\xa4t. Levyll\xc3\xa4 kuultiin paljon hard rockia ja per\xc3\xa4ti heavy\xc3\xa4, kuten esikoislevyll\xc3\xa4 Core. Vastapainon t\xc3\xa4lle antoivat popmaiset kappaleet, kuten "Sour Girl" ja "Church on Tuesday", kun taas "Glide" oli tyylilt\xc3\xa4\xc3\xa4n psykedeelist\xc3\xa4 rockia._NEWLINE_Vankilassa Weiland raitistui, ja h\xc3\xa4nen vapauduttuaan Stone Temple Pilots l\xc3\xa4hti kes\xc3\xa4ll\xc3\xa4 2000 kiertueelle, jolla oli mukana muun muassa Red Hot Chili Peppers.\n_START_SECTION_\nShangri-La Dee Da \xe2\x80\x93 Thank You (2001\xe2\x80\x932003)\n_START_PARAGRAPH_\nVuonna 2001 yhtye julkaisi Shangri-La Dee Da -albumin. Kaupallisesti albumi menestyi kehnosti, eik\xc3\xa4 single "Days of the Week" menestynyt kovinkaan hyvin. Vaikka se saikin enimm\xc3\xa4kseen hyv\xc3\xa4\xc3\xa4 kritiikki\xc3\xa4, oli levyn turhankin puhdas ja popmainen sointu useissa kappaleissa monille faneille liian kevytt\xc3\xa4. Loppuvuodesta 2002 yhtyeen j\xc3\xa4senten v\xc3\xa4lit huonontuivat. Er\xc3\xa4\xc3\xa4n konsertin j\xc3\xa4lkeen Scott Weiland ja Dean DeLeo tappelivat rajusti, mink\xc3\xa4 j\xc3\xa4lkeen yhtye ilmoitti j\xc3\xa4\xc3\xa4v\xc3\xa4ns\xc3\xa4 m\xc3\xa4\xc3\xa4ritt\xc3\xa4m\xc3\xa4tt\xc3\xb6m\xc3\xa4lle tauolle._NEWLINE_Kokoelmalevy Thank You, joka sis\xc3\xa4lsi yhden uuden kappaleen, "All In The Suit That You Wear", julkaistiin loppuvuodesta 2003.\n_START_SECTION_\nPaluu yhteen ja Stone Temple Pilots (2008 -)\n_START_PARAGRAPH_\nScott Weiland sai pestin Velvet Revolverin laulajana ja lauloi yhtyeess\xc3\xa4 alkuvuoteen 2008 saakka. DeLeon veljekset soittivat hetken Army of Anyone -yhtyeess\xc3\xa4, jonka laulajana toimi Filter-yhtyeest\xc3\xa4 tuttu Richard Patrick. Yhtye julkaisi vain yhden albumin. _NEWLINE_Stone Temple Pilots palasi yhteen 7. huhtikuuta 2008, vain viikko sen j\xc3\xa4lkeen, kun Weiland oli soittanut viimeisen keikkansa Velvet Revolverin kanssa. My\xc3\xb6hemmin on tullut haastatteluissa ilmi, ett\xc3\xa4 Dean DeLeo oli jo 2007 puhunut Weilandille paluusta ja ett\xc3\xa4 Stone Temple Pilotsille oli kysynt\xc3\xa4\xc3\xa4 ainakin kiertueen merkeiss\xc3\xa4. Yhtye viettikin suurimman osan vuodesta 2008 USA:n kiertueella ja soitti my\xc3\xb6s jonkin verran vuonna 2009. Scott Weiland julkaisi syksyll\xc3\xa4 2008 toisen sooloalbuminsa Happy In Galoshes._NEWLINE_Yhtye aloitti kuudennen albuminsa ty\xc3\xb6st\xc3\xa4misen vuoden 2009 puoliv\xc3\xa4liss\xc3\xa4. Toukokuun 19. p\xc3\xa4iv\xc3\xa4 2010 Stone Temple Pilots esiintyi televisiossa David Lettermanin show\xe2\x80\x99ssa kymmenen vuoden tauon j\xc3\xa4lkeen ja esitti uuden kappaleen "Between the Lines", josta oli tuleva pian julkaistavan albumin ensimm\xc3\xa4inen single. Albumi sai nimekseen Stone Temple Pilots, ja se julkaistiin 25. toukokuuta 2010. Levy nousi USA:ssa Billboard 200 -myyntilistalla suoraan sijalle #2._NEWLINE_My\xc3\xb6hemmin vuonna 2010 ja vuoden 2011 puolella yhtye kiersi soittamassa muun muassa Aasiassa sek\xc3\xa4 Australiassa, jossa Sydneyn ja Melbournen keikat olivat loppuunmyytyj\xc3\xa4. Alkusyksyst\xc3\xa4 2011 yhtye joutui perumaan kiertueensa viimeiset esiintymiset, koska laulaja Scott Weilandin \xc3\xa4\xc3\xa4nihuulet olivat rasittuneet pahoin ja vaurioiden v\xc3\xa4ltt\xc3\xa4miseksi l\xc3\xa4\xc3\xa4k\xc3\xa4ri kehotti h\xc3\xa4nt\xc3\xa4 pit\xc3\xa4m\xc3\xa4\xc3\xa4n taukoa laulamisesta.   _NEWLINE_Syksyll\xc3\xa4 2012 tuli kuluneeksi 20 vuotta Stone Temple Pilotsin ensialbumin Core julkaisusta, mink\xc3\xa4 kunniaksi yhtye l\xc3\xa4hti kiertueelle. Vuonna 2017 yhtyeen laulajaksi tuli Jeff Gutt.'